Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 429/14/3306	Považská Bystrica, 27.5.2014
EEČ : 2-26-89-2014

U Z N E S E N I E

Trestná vec:	obvinený XXXXX 
Prečin:	Nebezpečné prenasledovanie podľa § 360a odsek 1 písmeno b, písmeno c, písmeno e Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dlhodobo prenasledoval XXXXX, bytom XXXXX, Rozkvet č. 2079/170 tak, že v dňoch 05.02.2014 v čase o 07.30 h, dňa 06.02.2014 o 08.35 h a dňa 07.04.2014 o 07.10 h jej poslal SMS správy, v ktorých boli smajlíky so srdiečkami, dňa 08.02.2014 o 05.58 h jej poslal SMS v znení „Cau pojdeme niekam sadnut na veceru?“, na čo mu XXXXX odpovedala SMS správou v znení „Ahoj XXXXX SMS tohto druhu ma obtazuje, som vlastne zadana a urcite nemienim chodit niekam po veceriach alebo obedoch, takze prepac ale ani teraz a urcite ani do buducnosti s Tebou nikam von nepojdem“, dňa 08.02.2014 o 08.58 h jej poslal SMS správu v znení  „zijem pre Teba... musim Ta mat“, dňa 13.02.2014 o 11.55 h jej poslal SMS, v ktorej bol smajlík so srdiečkami, dňa 17.02.2014 o 05.14 h jej poslal SMS v znení „Cau, dokedy budem cakat?“, dňa 17.02.2014 o 06.11 h jej poslal SMS správu v znení „najdes si cas?“ a smajlíka so srdiečkom, na čo mu XXXXX odpovedala prostredníctvom SMS správy v znení „posledny krat Vas ziadam a zaroven upozornujem, aby ste ma uz nekontaktovali a ani sa ma nesnazili akymkolvek sposobom kontaktovat. V opacnom pripade to budem riesit s Vasou manzelkou a pojdem tiez na policiu!“, dňa 18.02.2014 o 01.07 h jej poslal SMS správu v znení „najprv sa zastav u mna“, dňa 19.02.2014 o 06.58 h jej poslal email, v ktorom prejavil záujem o kúpu dvoch pozemkov prostredníctvom realitnej kancelárie, kde pracuje XXXXX, pričom vedel, že ich predaj bude sprostredkovávať XXXXX, na čo nereagovala, dňa 22.02.2014 o 10.34 h jej poslal email v znení „Dobry den p. Kvassayova k obhliadke Vas prosim, oblecte si tie krasne satocky vo farbe kvetov... a zaslite mi veľmi pekne prosim termín, bude to dlhsia obhliadka...., v pripade jasnosti / nejasnosti ma prosim nevahajte kontaktovat. S pozdravom XXXXX“, pričom XXXXX na email nereagovala, pričom v období od začiatku mesiaca február 2014 do polovice mesiaca marec 2014 obv. XXXXX sa pohyboval po chodbách budovy troch veží v centre XXXXX a taktiež v jej okolí, kde čakal na XXXXX, kde bol spozorovaný aj kolegyňami XXXXX, taktiež v tomto období vo večerných hodinách sa snažil viackrát telefonicky kontaktovať XXXXX, ktorá však na telefonáty nereagovala a dňa 14.03.2014 asi o 14.10 h obv. Ing. XXXXX vošiel do kancelárie, kde bola XXXXX a XXXXX, načo XXXXX otvorila dvere a vyzvala ho, aby odišiel von, no obv. XXXXX vystrel ruky pred seba a približoval sa k XXXXX a vtedy skríkla XXXXX so slovami: „čo si to dovoľujete“ a vytlačila ho von z kancelárie, následne zamkli dvere a zavolali políciu, čím takto XXXXX podstatným spôsobom spôsobil zhoršenie kvality jej života, neustálym telefonovaním, posielaním SMS správ a vyhľadávaním jej blízkosti,

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverený príslušník Obvodného oddelenia PZ XXXXX uznesením ČVS:ORP-328/PB-PB-2014 zo dňa 10.04.2014 podľa § 199 ods.1 Tr.por. začal trestné stíhanie a súčasne podľa § 206 ods.1 Tr.por. vzniesol obvinenie XXXXX za prečin nebezpečného prenasledovania podľa § 360 ods.1 písm.b,c,e/ Tr.zák. na tom skutkovom základe, ako je uvedené vo výrokovej časti tohto uznesenia. 

	Po skončení prípravného konania mi poverený príslušník PZ predložil vyšetrovací spis s návrhom na zastavenie trestného stíhania podľa  § 215 ods. 1 písm.e/ Tr.por.. 

	Preskúmal som vyšetrovací spis na vec sa vzťahujúci a zistil som, že návrh povereného príslušníka PZ na zastavenie trestného stíhania podľa § 215 ods.1 písm.e/ Tr.por. je dôvodný. 

	Poverený príslušník PZ v priebehu prípravného konania vypočul ako svedkyňu poškodenú XXXXX, sv. XXXXX a sv. XXXXX 

	Svedkyňa poškodená XXXXX vo svojej výpovedi uviedla, že s obv. XXXXX nie je v príbuzenskom pomere a s obv. XXXXX sa spoznala cez realitnú kanceláriu, kde ona pracuje a obv. Ing. XXXXX vypracoval pre jej kanceláriu asi dva geometrické plány, pričom posledný odovzdal v mesiaci január 2014. Nikdy s ním nemala žiadny vzťah, no od februára 2014 jej začal posielať SMS správy, telefonoval jej, chodil za ňou do práce. Aj keď ho žiadala, aby prestal, neustále jej zasielal SMS správy a telefonátmi ju obťažoval, čo ju obmedzovalo v jej spôsobe života. Ona ho nepoznala a nevedela, čo môže od neho očakávať. Naposledy bol za ňou v práci, kde ho kolegyňa XXXXX vyhodila. 

	Tieto skutočnosti potvrdila aj svedkyňa XXXXX a XXXXX, ktorým sa aj sťažovala XXXXX, že od februára 2014 jej Ing. XXXXX posiela SMS správy, že jej prezváňa na mobilný telefón a taktiež jej posiela emaily.

	Vzhľadom na pochybnosti o duševnom stave obv. XXXXX pribral poverený príslušník PZ na základe príkazu sudcu pre  prípravné konanie Okresného súdu XXXXX sp.zn. 0Tp/304/2014 zo dňa 11.04.2014 do konania dvoch znalcov z odboru zdravotníctva, odvetvia psychiatria XXXXX a XXXXX, za účelom skúmania duševného stavu obv. XXXXX, ktorí v závere znaleckého posudku konštatovali, že obv. Ing. XXXXX trpí duševnou poruchou - Nediferencovanou schizofréniou. Ide o závažne psychotické ochorenie, ktoré je v čase svojej plnej manifestácie charakterizované narušeným kontaktom s realitou, poruchami myslenia, vnímania a poruchami správania. V dôsledku duševnej poruchy Nediferencovanej schizofrénie nemohol obvinený v čase spáchania trestného činu rozpoznať nebezpečenstvo svojho konania pre spoločnosť a nemohol svoje konanie ovládať a jeho rozpoznávacie a ovládacie schopnosti v čase spáchania trestného činu znalci hodnotia ako vymiznuté. 

	Obvinený trpí Nediferencovanou schizofréniou a trestný čin teraz mu kladený za vinu bol fakticky motivovaný jeho duševnou poruchou. Toto závažné ochorenie si vyžaduje dlhodobú psychiatrickú liečbu s pravidelným užívaním psychofarmák. V prípade ich vysadenia hrozí relaps psychotickej poruchy, ktorý sa okrem iného môže prejaviť paticky motivovanými poruchami správaní. Z psychiatrického hľadiska znalci hodnotia pobyt obvineného na slobode bez adekvátnej liečby ako nebezpečný pre spoločnosť. 

	Obvinený bol dňa 14.05.2014 po ústavnom preliečení prepustený z hospitalizácie na Psychiatrickom oddelení NsP XXXXX v zlepšenom psychiatrickom stave na úrovni sociálnej remisie, v rámci ktorej je schopný adekvátnej sociálnej adaptácie a jeho pobyt na slobode v tom čase  nevykazoval známky nebezpečnosti pre svoje okolie. Preto znalci doporučujú uložiť obv. XXXXX ochranné psychiatrické liečenie v ambulantnej forme. 

	Podľa § 23 Tr.zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konania, nie je za tento čin trestne zodpovedný, ak tento zákon neustanovuje inak. 

	Podľa § 215 ods.1 písm.e/ Tr.por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Vzhľadom k tomu, že obv. XXXXX v zmysle záverov znaleckého posudku nemohol pre svoju duševnú poruchu rozpoznať protiprávnosť svojho konania a nebol schopný svoje konanie ani ovládať, je tu daný dôvod na zastavenie trestného stíhania pre nepríčetnosť obv. XXXXX. 

	Preto som rozhodol tak, ako je to uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Tatarka
prokurátor